Mogens Nørgård Pedersen (KD), 2004-01-22:
Det, der umiddelbart springer i øjnene, når man går på gaden en sommerdag, er de mange tomme flasker fra især kildevand, der ligger og flyder.
Problemets omfang understreges af, at forbruget af emballeret vand næsten er tredobbelt siden 1998.
Kristendemokraterne mener, at det udgør et alvorligt miljømæssigt problem.
Der er derfor behov for at udvide den nuværende pantordning på flasker og dåser til øl og læskedrikke.
Vi mener generelt, at der skal opkræves pant på alle flasker og dåser til øl og læskedrikke, der skal drikkes ufortyndet.
Derimod mener vi ikke, at der er samme behov for at opkræve pant af flasker til saftevand, der fortyndes, fordi det hovedsagelig bruges i husstanden og derfor ikke i samme omfang bliver smidt på gaden.
Det forslag, vi behandler fra Socialdemokraterne, omfatter alle emballagetyper til øl, kildevand, læskedrikke og alkoholsodavand.
Dermed vil flasker fra saftevand, der fortyndes, også være omfattet af pantreglerne.
Socialdemokraternes og Kristendemokraternes forslag ligner hinanden meget, og vi kan derfor også tilslutte os Socialdemokraternes forslag.
Med de nuværende flaskeautomater er der ingen praktiske problemer med at udvide pantordningen på dåser og flasker.
Ifølge emballagedirektivet skal genanvendelseskravet på plastemballage udgøre 22,5 pct. i 2008.
Danmark mangler stadig en del for at kunne opfylde emballagedirektivet.
Jeg har noteret mig, at regeringen den 20. januar indgik
en aftale med Dansk Folkeparti om at udvide pantsystemet med alkoholsodavand.
Det kan ikke undgås, at vi føler os en smule snigløbet i denne sag, når regeringen 2 dage før vores beslutningsforslag skal til første behandling aftaler med Dansk Folkeparti, hvordan en udvidelse af flaskepantordningen skal gennemføres.
Vi havde håbet, at regeringen ville imødekomme os i denne sag.
Aftalen med Dansk Folkeparti ser jeg mere som et defensivt tiltag fra regeringens side for at undgå, at vores eller Socialdemokraternes forslag bliver vedtaget, end som en fremlæggelse af et visionært forslag på miljøområdet.
Til det indholdsmæssige i aftalen må vi sige, at det langtfra er vidtrækkende nok.
Man ser helt bort fra flasker
til emballeret vand, hvor det årlige forbrug er langt større end alkoholsodavand
Hvor forbruget af alkoholsodavand udgør omkring 17 mio. l om året, er forbruget af emballeret vand 61 mio. l om året.
Vi mener, at emballeret vand også skulle have været med, ligesom De Samvirkende Købmænd også har foreslået det for nylig.
Det glæder mig selvfølgelig, at man både i regeringspartierne, Dansk Folkeparti og i særdeleshed i SF, Enhedslisten og Socialdemokraterne er positive over for forslaget - Det Radikale Venstres melding må vi jo så vente med, til de er nærværende.
Det kan naturligvis ærgre mig, at det er et EF-direktiv og et forsigtighedsprincip, der skal hindre, at vi kan komme videre på nuværende tidspunkt, men vi medvirker naturligvis gerne til at komme videre i den her sag.
Når det så gælder meldingerne fra SF og Enhedslisten om EU og standardisering, er det jo et spændende forslag at arbejde videre med, for jeg får jo den tanke, hvad der ville ske, hvis man påbød, at kildevand skulle emballeres i standardhalvlitersflasker, for så var et stort problem allerede løst.
Det kunne måske være en mulighed, at man arbejdede videre ad den vej.
Vi kommer gerne med gode ideer til, hvordan vi kan komme videre.